钦定古今图书集成/理学汇编/文学典/第195卷 > 《为朝集使绛州刺史孔祯等进大酺诗表》
## 钦定古今图书集成/理学汇编/文学典/第195卷 > 《为朝集使绛州刺史孔祯等进大酺诗表》

李峤

臣祯等言：“臣闻谣诵必采而风俗可观，舞咏既陈而
德音不泯。伏惟金轮圣神皇帝陛下金口屈道，璿枢
正辰，庆徽号于法宫，抚怀生于净国。元猷再阐，紫极
重光，天地合德而同休，黎民改视而易听。万方欣戴，
百寮抃舞。臣等备列下藩，预承大庆。三年入计，行趋
玉帛之礼；五日赐酺，即奏云天之宴。睹光灵之赫奕，
接恩贶之绸缪，酬报何阶，空誓心而铭骨；嗟叹不足，
遂抽毫而授简。非效狂而贡斐，实有感而求音。同盍
各于二三，冀揄扬于万一。并题序引，式光弘造。虽戴
天辩日，诚不窥于两童；而讲德陈诗，庶无惭于四言。”
不量疏野，轻敢荐闻，缮写毕功，进上如别。系辕之陋，
辄簉响于云门；化草之微，遂驰光于日谷。旋顾庸鄙，
追增悚汗。臣祯等无任。